A4-0387/97

Päätöslauselma komission tiedonannosta neuvostolle, Euroopan parlamentille, talous- ja sosiaalikomitealle ja alueiden komitealle esikuva-analyysistä - väline taloudellisten toimijoiden ja viranomaisten käyttöön (KOM(97)0153 - C4-0387/97)

Euroopan parlamentti, joka

- ottaa huomioon komission tiedonannon (KOM(97)0153 - C4-0387/97),

- ottaa huomioon 9. huhtikuuta 1997 antamansa päätöslauselman komission tiedonannosta Euroopan teollisuuden kilpailukyvyn esikuva-analyysistä (KOM(96)0463 - C4-0622/96) ((EYVL C 132, 28.4.1997, s. 106.)),

- ottaa huomioon 29. kesäkuuta 1995 antamansa päätöslauselman komission tiedonannosta Euroopan unionin teollisuuden kilpailukykyä koskevasta politiikasta (KOM(94)0319 - C4-0140/94) ((EYVL C 183, 17.7.1995, s. 26.)),

- ottaa huomioon 9. maaliskuuta 1994 antamansa päätöslauselman kasvua, kilpailukykyä ja työllisyyttä koskevasta valkoisesta kirjasta (KOM(93)0700 - C3-0509/93) ((EYVL C 91, 28.3.94, s. 124.)),

- ottaa huomioon Dublinin ja Amsterdamin Eurooppa-neuvostojen päätelmät,

- ottaa huomioon 14. marraskuuta 1996 ja 24. huhtikuuta 1997 kokoontuneen teollisuusasioita käsittelevän neuvoston päätelmät,

- ottaa huomioon kilpailukykyä käsittelevän neuvoa-antavan ryhmän selonteot,

- ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön (A4-0387/97),

A. katsoo, että esikuva-analyysi kolmella tasolla (yritystasolla, toimialatasolla ja talouden yleisellä tasolla) voi helpottaa Euroopan unionin ja sen jäsenvaltioiden työllisyysstrategian kehittämistä, parantaa yleistä taloudellista kilpailukykyä ja edistää taloudellista lähentymistä korjaamalla tuotannossa olevia puutteita ja vähentämällä taloudellista eriarvoisuutta,

B. katsoo, että sekä Euroopan teollisuuden kilpailukyvyn esikuva-analyysiä koskevassa komission tiedonannossa että parlamentin tästä tiedonannosta antamassa päätöslauselmassa tunnistettiin Euroopan unionin taloudellisessa suorituskyvyssä ilmenevät suhteelliset heikkoudet, jotka johtuvat monista Euroopan kokonaistalouteen kielteisesti vaikuttaneista tekijöistä (kustannukset, tuottavuus, makrotaloudellinen kehys), joiden syyt on pyrittävä poistamaan,

C. katsoo, että rakenteellinen työttömyys kasvaa jatkuvasti Euroopan unionissa ja että kunkin taantumakauden loppupuolella jäljellä oleva työttömyyden taso on korkeampi kuin kyseisen kauden alussa vallinnut taso,

D. katsoo, että esikuva-analyysin hyödyntäminen voi onnistua ainoastaan yhteistyöhön perustuvalla laaja-alaisella lähestymistavalla, jossa ovat mukana kaikki työmarkkinaosapuolet, erityisesti ammattiyhdistykset ja pk-yritykset sekä elinkeinoelämän ja julkisen hallinnon edustajat, joiden on tehtävä kaikkensa liike-elämälle suotuisan ilmapiirin luomiseksi;

1. Pitää myönteisenä komission tiedonantoa esikuva-analyysistä - väline taloudellisten toimijoiden ja viranomaisten käyttöön;

2. Pitää myönteisinä komission havaintoja siitä, etteivät esikuva-analyysi ja etenkään sen tulosten perusteella määriteltyjen kilpailukyvyn parantamiseksi vaadittavien muutosten toteuttaminen ole ainutkertaisia, ajallisesti rajattuja harjoituksia, vaan niitä on pidettävä pysyvinä ja jatkuvina menetelminä;

3. Pitää myönteisenä komission ehdotusta perustaa yrityksiä varten eurooppalainen asiantuntijaverkosto yhtenäisen, luotettavan ja yhdenmukaisen tiedonsaannin varmistamiseksi erityisesti pienille ja keskisuurille yrityksille koko Euroopan unionin alueella;

4. Pitää myönteisenä komission sitoutumista siihen, että esikuva-analyysiin liittyvää toimintaa jatketaan varainhoitovuosi kerrallaan tai että tukea annetaan monivuotisesta ohjelmasta sen mukaisesti, kumpaa vaihtoehtoa pidetään saadun kokemuksen perusteella sopivampana;

5. Pitää myönteisenä komission ilmoitusta arvovaltaisesta esikuva-analyysin ryhmästä, joka koostuu teollisuuden, kauppakamarin, työnantajaliittojen, ammattiyhdistysten, kuluttajien ja kansalaisyhteiskunnan edustajista; korostaa sen tärkeyttä, että arvovaltainen ryhmä käyttää korkeatasoisimpia saatavilla olevia tilastotietoja, ja kiinnittää tässä suhteessa huomiota Eurostatin tarjoamiin mahdollisuuksiin;

6. Uskoo, että esikuva-analyysin Euroopan unionille tuottama lisäarvo toteutetaan parhaiten ottamalla huomioon pienten ja keskisuurten yritysten erityistarpeet ensisijaisena tavoitteena, ja edellyttää, että erityisesti pienet ja keskisuuret yritykset osallistuvat omien edustajiensa muodostaman erityisvaltuuskunnan välityksellä suoraan arvovaltaisen ryhmän toimintaan sekä esikuva-analyysia käsittelevän eurooppalaisen asiantuntijaverkoston perustamiseen;

7. Pyytää saada osallistua suoraan arvovaltaisen ryhmän toimintaan lähettämällä ryhmään muutamia parlamentin jäseniä tarkkailijan ominaisuudessa ja toistaa pyyntönsä saada osallistua komission järjestämiin vuotuisiin esikuva-analyysin arviointia koskeviin kolmen osapuolen vierailuihin Japaniin ja Yhdysvaltoihin;

8. Katsoo, että liiketoimintaympäristön kilpailukyvyn esikuva-analyysiin on kiinnitettävä erityistä huomiota, koska se muodostaa perustan yritysten kilpailutoiminnan, investointien toteuttamisen ja taloudellisen toiminnan edistämisen kannalta suotuisan taloudellisen, sosiaalisen ja lainsäädännöllisen ympäristön luomiselle;

9. Kehottaa jäsenvaltioita tekemään kaikkensa, jotta ne osallistuisivat täysimittaisesti komission käynnistämiin aloitteisiin, erityisesti pilottihankeohjelmaan; katsoo, että tätä pilottihankeohjelmaa on kehitettävä edelleen esikuva-analyysin sisällyttämiseksi eurooppalaisiin kilpailukykyä koskeviin politiikkoihin;

10. Torjuu kaikki kapea-alaiset määritelmät teollisen kilpailukyvyn esikuva- analyysistä, jossa keskityttäisiin pelkästään palkkojen ja hintojen avulla tapahtuvaan kilpailuun, sillä Euroopan unionin teollisuuden markkinaosuuksien pienenemisen ja työvoimakustannusten välisestä yhteydestä ei ole olemassa näyttöä;

11. Kehottaa tekemään erityisen tarkistuksen «henkilöstövoimavarojen kehittämisen» esikuva-analyysin pilottiohjelmaan, jotta siinä korostettaisiin huomattavasti nykyistä enemmän johtamistaitojen ja harjoittelun laatua Euroopan unionissa, kun otetaan huomioon, että eurooppalaisten yritysten sekä japanilaisten ja amerikkalaisten yritysten kustannuksissa ilmenevät erot johtuvat yleensä operationaalisesta tehottomuudesta eivätkä työmarkkinoiden tehottomuudesta; kehottaa antamaan erittäin suuren painoarvon koulutuksen ja työpaikan väliselle kytkennälle, koska tämä on alue, jolla EU on selvästi jäljessä muista johtavista maailman talouksista; katsoo, että tämä tulisi tehdä tiiviisti elinikäiseen oppimiseen liittyen;

12. Kehottaa komissiota esittelemään ylimääräisen pilottihankkeen, jolla tutkitaan, miksi tiettyjen Euroopan unionin sektorien, kuten elintarvike-, juoma-, tupakka- ja huonekaluteollisuuden, suorituskyky on teollisen lisäarvon osalta parempi kuin japanilaisten ja amerikkalaisten yritysten ja miksi eräät Euroopan unionin jäsenvaltiot menestyvät uusien työpaikkojen luomisessa paremmin kuin Japani tai Yhdysvallat;

13. Kehottaa komissiota ja jäsenvaltioita tutkimaan niitä esikuva-analyysin myönteisiä tuloksia, jotka aiheutuvat parhaan käytännön soveltamisesta työmarkkinoilla (työvoimakustannukset, työvoiman sopeutumiskyky, investoinnit henkilöresursseihin), mikä lisää niiden joustavuutta, sekä työterveyden ja - turvallisuuden alalla, sillä nämä ovat tekijöitä, jotka lisäävät tehokkuutta, tuotantotehoa ja tuottavuutta;

14. Pyytää komissiota tutkimaan mahdollisuutta toteuttaa vielä yksi, perusrakenneinvestointeja Euroopan unionissa koskeva esikuva-analyysin pilottihanke;

15. Kehottaa komissiota laatimaan Euroopan parlamentille kertomuksen näiden pilottihankkeiden tuloksista ja esittämään pilottihankkeiden perusteella ehdotuksen tulevaksi esikuva-analyysin työohjelmaksi, johon liittyy erityinen aikataulu ja joka koskee määrättyjä esikuva-analyysin tulevaisuuden aiheita, laatimaan vuosittaisen selvityksen, jossa kerrotaan esikuva-analysoinnin alan kehityksestä, ja määrittelemään toimenpiteet, jotka jäsenvaltioiden on toteutettava tai jotka on toteutettava yhteisön politiikan tasolla esikuva- analyysistä saatujen tulosten perusteella;

16. Kehottaa puhemiestään välittämään tämän päätöslauselman komissiolle ja neuvostolle.